संसू, प्रतापगढ़ : जिले के पूर्व माध्यमिक स्कूलों के 14 अनुदेशकों का नवीनीकरण नहीं हो सका। वह अपने स्कूलों में 100 बच्चों का नामांकन नहीं करा सके। जिले के पूर्व माध्यमिक विद्यालयों में 449 अनुदेशकों की नियुक्ति की गई थी। इन्हें प्रतिमाह 8470 रुपये मानदेय दिया जाता है। इनका नवीनीकरण हर वर्ष सितंबर माह में बच्चों की संख्या के आधार पर किया जाता है। स्कूलों में बच्चों की संख्या कम होने पर इनका नवीनीकरण रोक दिया जाता है। छात्र संख्या पूरी होने पर संबंधित अनुदेशक जब इसकी सूचना बीएसए कार्यालय में देता है तो खंड शिक्षा अधिकारी से इसकी जांच कराने के उपरांत डीएम की अनुमति से नवीनीकरण किया जाता है। अनुदेशकों का अनुबंध 31 मई को समाप्त हो जाता है। इस बार अभी तक 435 अनुदेशकों का नवीनीकरण बेसिक शिक्षा विभाग द्वारा किया जा चुका है। बेसिक शिक्षा अधिकारी अशोक कुमार सिंह ने बताया कि 14 ऐसे अनुदेशक हैं जिनके विद्यालयों में छात्र संख्या नियमानुसार पूरी नहीं हो सकी। इस कारण उनका नवीनीकरण रोक दिया गया है।